Document ID: 32011D0019

SKLEP KOMISIJE
z dne 14. januarja 2011
o postopku potrjevanja skladnosti gradbenih proizvodov v skladu s členom 20(2) Direktive Sveta 89/106/EGS v zvezi s tesnilnimi sredstvi za nenosilne povezovalne elemente v zgradbah in stezah za pešce
(notificirano pod dokumentarno številko C(2011) 62)
(Besedilo velja za EGP)
(2011/19/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode (1), in zlasti člena 13(4) Direktive,
po posvetovanju s Stalnim odborom za gradbeništvo,
ob upoštevanju naslednjega:
(1)
Komisija mora v skladu s členom 13(3) Direktive 89/106/EGS izbrati enega od dveh postopkov za potrjevanje skladnosti proizvoda. Navedeni člen določa, da mora Komisija izbrati najmanj zahteven postopek, ki je skladen z varnostnimi zahtevami. Zato se je treba odločiti, ali je za določen proizvod ali družino proizvodov obstoj sistema kontrole proizvodnje, za katerega je odgovoren proizvajalec, potreben in zadosten pogoj za potrjevanje skladnosti ali pa je zaradi izpolnjevanja meril iz člena 13(4) navedene direktive potrebna intervencija odobrenega organa.
(2)
Člen 13(4) zahteva, da mora biti tako določen postopek naveden v mandatih in v tehničnih specifikacijah. Zato je zaželeno, da se opredelijo proizvodi ali družine proizvodov iz tehničnih specifikacij.
(3)
Postopka iz člena 13(3) Direktive 89/106/EGS sta podrobno opisana v Prilogi III k navedeni direktivi. Zato je treba jasno opredeliti metode za izvajanje teh dveh postopkov za vsak proizvod ali družino proizvodov s sklicevanjem na Prilogo III, saj ta daje prednost nekaterim sistemom.
(4)
Postopek iz točke (a) člena 13(3) ustreza sistemom, ki so določeni v prvi možnosti, in sicer sistemom brez stalnega nadzora, ter v drugi in tretji možnosti točke (ii) oddelka 2 Priloge III. Postopek iz točke (b) člena 13(3) ustreza sistemom, ki so določeni v točki (i) oddelka 2 Priloge III ter v prvi možnosti točke (ii) oddelka 2 Priloge III, in sicer sistemom stalnega nadzora -
SPREJELA NASLEDNJI SKLEP:
Člen 1
Skladnost proizvodov in družin proizvodov iz Priloge I se potrjuje v skladu s postopkom, pri katerem je poleg proizvajalca, ki upravlja sistem kontrole proizvodnje, v ocenjevanje in nadzorovanje kontrole proizvodnje ali proizvoda vključen odobreni organ.
Člen 2
Postopek za potrjevanje skladnosti iz Priloge II se navede v mandatih za usklajene evropske standarde.
Člen 3
Ta sklep je naslovljen na države članice.
V Bruslju, 14. januarja 2011

Labels: 7
3
1
0